Antisemitiske og racistiske slagord, voldelige sammenstød med politiet og regninger, der løber op i millioner af euro.

Efter flere måneders protester er franskmændene ved at være godt trætte af bevægelsen De gule veste, der i går markerede, at det er tre måneder siden, bevægelsen begyndte.

Det, der til at begynde med havde sympati og opbakning fra tusindvis af franskmænd, er efterhånden reduceret til få og til tider voldelige elementer, der går på gaden med racistiske og antisemitiske slagord.

Alain Finkielkraut blev i går målet for en række demonstranter, der overdængede ham med antisemitiske slagord. (Foto: Eric Feferberg © Scanpix)

I går måtte politiet træde til for at beskytte filosof Alain Finkielkraut, efter han tilfældigt blev konfronteret og mødt af demonstranter, der råbte antijødiske slagord efter ham i den franske hovedstad.

Handlinger, der hurtigt blev fordømt af præsident Emmanuel Macron.

- De antisemitiske skældsord, han blev udsat for, er det stik modsatte af, hvem vi er, og hvad der gør os til en stor nation. Vi vil ikke tolerere det, skrev præsidenten på Twitter og sendte et klart signal til de demonstranter, der samtidig var på gaden for at markere tre måneders-dagen for bevægelsens begyndelse.

Slidt op

Bevægelsen, der voksede ud af den lavere middelklasse, blev i starten prist for at være et ægte folkeoprør mod skatter.

Den har hidtil nydt godt af støtte fra et flertal af franskmændene, men efterhånden er bevægelsen ved at være slidt op.

De viser ingen lyst til at diskutere med andre end sig selv. De vil ikke tale med politiske partier, magthavere eller fagforeninger. Jørn Boisen, institutleder på København Universitet

Tilbage står nu de mere voldelige og antisemitiske og racistiske elementer.

Det mener Jørn Boisen, der er institutleder på Institut for Engelsk, Germansk og Romansk på Københavns Universitet.

- De har hele tiden været en lille del af bevægelsen, men fortabte sig lidt i mængden. Efterhånden som bevægelsen er reduceret, er det de mest rabiate elementer, der er tilbage. Den fylder mere nu, og så kan de fleste franskmænd ikke være med længere, siger han.